Auglýst eftir umsóknum um styrki vegna meistara - eða doktorsverkefna Ákveðið hefur verið að verja samtals 3 milljónum króna í námsstyrki á þessu ári og verður fyrstu styrkjunum úthlutað í maí næstkomandi . Hver styrkur verður að lágmarki 400 þúsund krónur . Markmið með námsstyrkjunum er að efla menntun og hvetja til rannsókna á hinum margvíslegu sviðum sem tengjast starfsemi Landsvirkjunar . Umsækjendur eru sérstaklega hvattir til að kynna sér hina fjölbreyttu starfsemi Landsvirkjunar á vefsíðu fyrirtækisins . Styrkjunum er ætlað að standa undir hluta af kostnaði við lokaverkefni sem hafið er eða mun hefjast á þessu ári . Umsækjendur þurfa að leggja fram lýsingu á verkefninu , meðmæli leiðbeinanda og rökstuðning fyrir því að verkefnið tengist starfsemi Landsvirkjunar . Umsóknarfrestur er til 5. apríl 2004 . Öllum umsóknum verður svarað og farið verður með þær sem trúnaðarmál . Fimm manna úthlutunarnefnd mun meta styrkumsóknir og velja þau verkefni sem hljóta styrk . Í úthlutunarnefndinni sitja Stefanía Katrín Karlsdóttir ( formaður ) , rektor Tækniháskóla Íslands , Gunnar Örn Gunnarsson , framkvæmdastjóri Nýsköpunarsjóðs atvinnulífsins , Hildur Hrólfsdóttir , verkfræðingur á flutningssviði Landsvirkjunar , Ólöf Nordal , lögfræðingur á orkusviði Landsvirkjunar , og Bjarni Pálsson verkfræðingur á verkfræði - og framkvæmdasviði Landsvirkjunar .